
HOTĂRÂRE

privind aprobarea Regulamentului cadru

pentru amplasarea mijloacelor de publicitate în municipii şi oraşe


În temeiul Art. 108 din Constituţia României, republicată,

În vederea asigurării condiţiilor pentru un cadru urban coerent, armonios, sigur şi sănătos, pentru protecţia valorilor mediului natural şi antropic, precum şi pentru prezervarea calităţii peisajului

fără a aduce atingere dreptului şi libertăţii persoanelor fizice sau juridice de a exprima şi difuza informaţii şi idei de natură şi interes public, prin mijloace de publicitate;


Guvernul României adoptă prezenta hotărâre.

Art. 1.– Se aprobă Regulamentul-cadru pentru amplasarea mijloacelor de publicitate pe teritoriul localităţilor, denumit în cele ce urmează Regulament-cadru, cuprins în Anexa care face parte integrantă din prezenta hotărâre.

Art. 2.– Prezentul Regulament-cadru stabileşte condiţiile generale în care se autorizează şi realizează mijloacele de publicitate, normele privind utilizarea, întreţinerea şi desfiinţarea acestora, precum şi drepturile şi obligaţiile care revin operatorilor de publicitate, beneficiarilor publicităţii şi autorităţilor administraţiei publice locale în activitatea de publicitate pe teritoriul localităţilor, inclusiv de-a lungul drumurilor publice. 

Art. 3.– În termen de 60 zile de la intrarea în vigoare a prezentei hotărâri, autorităţile administraţiei publice locale vor asigura elaborarea ori, după caz, actualizarea Regulamentelor locale pentru amplasarea mijloacelor de publicitate pe teritoriul localităţilor. 

Art. 4.– (1) În situaţia în care la data intrării în vigoare a prezentului Regulament-cadru, Regulamentul local pentru amplasarea mijloacelor de publicitate pe teritoriul localităţii, aflat în vigoare, conţine norme mai permisive decât cele prevăzute în prezentul Regulament-cadru şi/sau în actele normative care reglementează amplasarea mijloacelor de publicitate de-a lungul drumurilor publice, autorităţile administraţiei publice locale au obligaţia corelării prevederilor prin modificarea şi completarea Regulamentului local. 

(2) În cazuri justificate, în funcţie de condiţiile urbanistice specifice ale fiecărei localităţi, precum şi de necesităţile şi interesul colectivităţii locale, Regulamentul local pentru amplasarea mijloacelor de publicitate pe teritoriul localităţii poate conţine prevederi mai restrictive decât cele cuprinse în prezentul Regulament-cadru. 
Art.5.– Până la adoptarea unui Regulament local privind amplasarea mijloacelor de publicitate pe teritoriul localităţii, ori modificarea şi completarea Regulamentului local existent, autorizarea oricărei activităţi de publicitate se va realiza conform prevederilor prezentului Regulament-cadru. 

Art. 6.– (1) Controlul de stat privind respectarea aplicării prevederilor prezentului Regulament-cadru pentru amplasarea mijloacelor de publicitate pe teritoriul localităţilor se exercită de către Inspectoratul de Stat în Construcţii – I.S.C. din subordinea Ministerului Dezvoltării Regionale şi Turismului.


(2) Primarii şi organele de control din cadrul autorităţilor administraţiei publice locale au obligaţia să urmărească respectarea disciplinei în domeniul urbanismului şi al autorizării executării lucrărilor pentru amplasarea mijloacelor de publicitate pe teritoriul localităţilor şi să aplice sancţiunile prevăzute de prezentul Regulament-cadru. 

PRIM-MINISTRU

EMIL BOC

Contrasemnează:

Ministrul dezvoltării regionale şi turismului

Elena Gabriela UDREA

ANEXA

la  HG  nr……/……2010

Regulamentul-cadru

privind  amplasarea mijloacelor de publicitate

pe teritoriul localităţilor

Capitolul I – Dispoziţii generale
Art. 1.– Regulamentul-cadru pentru amplasarea mijloacelor de pe teritoriul localităţilor, denumit în continuare Regulamentul-cadru, reprezintă sistemul unitar de norme tehnice şi juridice care stă la baza exercitării activităţii de publicitate în localităţi, inclusiv pe drumurile publice din România.

Art. 2.– Prevederile prezentului Regulament-cadru se aplică autorităţilor administraţiei publice locale, proprietarilor şi beneficiarilor mijloacelor de publicitate, precum şi operatorilor de publicitate.

Art. 3.– Regulamentul-cadru este elaborat în temeiul prevederilor legislaţiei naţionale aplicabile, prevăzută în Anexa nr. 1 la prezentul Regulament-cadru.


Art. 4.– În  înţelesul prezentului Regulament-cadru, termenii şi expresiile utilizate se definesc conform Anexei nr. 2 care face parte integrantă din  prezentul Regulament-cadru. 

Art. 5.–  În cazuri justificate, în funcţie de condiţiile urbanistice specifice ale fiecărei localităţi, precum şi de necesităţile şi interesul colectivităţii locale, prin Regulamentul local pentru amplasarea mijloacelor de publicitate pe teritoriul localităţii, autorităţile administraţiei publice locale pot impune şi alte restricţii privind amplasarea mijloacelor de publicitate decât cele cuprinse în prezentul Regulament-cadru şi în legislaţia în vigoare privind regimul drumurilor şi amplasarea panourilor publicitare în zona acestora.
Capitolul II – Clasificarea mijloacelor de publicitate 
Art. 6.– Mijloacele de publicitate se clasifică, în principal, după cum urmează:

a) în funcţie de tipul acestora: 

· firme

· panouri publicitare:

- mesh-uri 

- bannere

- plăcuţe publicitare

- afişe

- panouri cu suport propriu

- panouri fără suport propriu
· corpuri de afişaj

     - vehicule publicitare
· alte tipuri de reclamă
b) în funcţie de suportul de montare a acestora: 

-   panouri montate pe suport propriu

- panouri montate pe elemente naturale/antropice existente în amplasament, utilizate ca suport : clădiri, stâlpi, împrejmuiri, arbori, şi altele asemenea. 
c) în funcţie de modul de aprobare: 

· amplasate în baza autorizaţiei de construire, emisă în condiţiile legii;
· amplasate în baza acordului pentru publicitate temporară, emisă în condiţiile prezentului Regulament-cadru.
d) în funcţie de regimul de proprietate al amplasamentului:
· amplasate pe domeniul public şi/sau privat al statului şi/sau al localităţii, implicit de-a lungul drumurilor publice;

· amplasate pe terenuri sau construcţii proprietate privată a persoanelor fizice şi/sau juridice.


Capitolul III – APROBAREA EXECUTĂRII LUCRĂRILOR PENTRU                                    

      AMPLASAREA  MIJLOACELOR  DE  PUBLICITATE
Art. 7.– Aprobarea executării lucrărilor pentru amplasarea mijloacelor de publicitate pe teritoriul localităţii se realizează prin autorizaţia de construire, emisă în condiţiile legii, sau prin acordul pentru publicitate temporară, emis în condiţiile prezentului Regulament-cadru.

Art. 8.– (1) Autorizaţia de construire se emite cu respectarea prevederilor legislaţiei în vigoare privind autorizarea executării lucrărilor de construcţii şi are o perioadă de valabilitate egală cu durata de exercitare a activităţii de publicitate, declarată de solicitant prin cererea de emitere a autorizaţiei de construire.


(2) Emiterea autorizaţiei de construire pentru amplasarea mijloacelor de publicitate la nivelul solului se face cu respectarea normelor privind circulaţia rutieră.

Art. 9.– (1) Pentru amplasarea mijloacelor de publicitate utilizate în cadrul unor campanii publicitare şi/sau activităţi de promovare pe termen scurt, în condiţiile prezentului Regulament-cadru autoritatea administraţiei publice locale poate emite acorduri pentru publicitate temporară. 

(2) Acordul pentru publicitate temporară prevăzut la alin.(1) se emite de către autoritatea administraţiei publice locale în termen de cinci zile lucrătoare de la data înregistrării cererii depusă de către solicitant şi are o perioadă de valabilitate egală cu durata campaniei publicitare şi/sau activităţii de promovare, declarată de solicitant prin cererea de emitere a acordului, dar nu mai mult de o lună calendaristică, cu posibilitatea de prelungire în condiţiile prezentului Regulament-cadru.

Art. 10.– Atribuirea contractelor de ocupare a domeniului public şi/sau privat al statului şi/sau al localităţilor pentru amplasarea mijloacelor de publicitate se face prin proceduri de achiziţie publică organizate cu respectarea reglementarilor legale prevăzute de actele normative aplicabile, în vigoare.

Art. 11.– (1) În funcţie de condiţiile specifice locale, autorităţile administraţiei publice locale au obligaţia de a aproba prin hotărâre definirea în teritoriul administrata zonelor de publicitate permisă şi respectiv a zonelor de publicitate restrânsă, stabilite prin documentaţiile de urbanism aprobate în condiţiile legii, precum şi prin regulamentele de urbanism aferente acestora, în baza studiilor de specialitate prevăzute la alin.(4). 

         (2) Zonele de publicitate restrânsă, în care se instituie restricţii speciale, respectiv în care sunt permise anumite categorii de mijloace de publicitate, sunt de regulă zonele care cuprind monumente istorice şi/sau monumente ale naturii, obiective cu valoare deosebită, arhitecturală şi/sau ambientală, zonele de protecţie a monumentelor istorice, precum şi zonele construite/naturale protejate stabilite prin documentaţiile de urbanism aprobate în condiţiile legii, inclusiv centrele istorice ale localităţilor, şi alte asemenea.

         (3) Zonele de publicitate permisă, în care pot fi amplasate toate categoriile de mijloace de publicitate, sunt de regulă zonele amplasate în proximitatea centrelor/parcurilor comerciale şi industriale, a drumurilor naţionale, a acceselor dinspre aeroport spre localitate, precum şi  în spaţiile publice din  cartierele rezidenţiale.

         (4) În aplicarea prevederilor alin.(1), definirea / delimitarea zonelor de publicitate restânsă/permisă se realizează pe baza studiilor şi analizelor de imagine urbană, elaborate de specialişti în domeniile urbanism, arhitectură, arte vizuale şi peisagistică, avizate de către Comisia de urbanism a autorităţii administraţiei publice locale, precum  şi de către direcţia teritorială pentru cultură şi patrimoniu naţional.

        
(5) Restricţiile instituite şi categoriile de mijloace de publicitate permise în vederea amplasării în zonele de publicitate restrânsă se elaborează de către compartimentul de urbanism din cadrul autorităţii administraţiei publice locale împreună cu direcţia teritorială pentru cultură şi patrimoniu naţional, şi se includ în Regulamentul local pentru amplasarea mijoacelor de publicitate pe teritoriul localităţii. 

              Capitolul IV – Reguli  generale  privind  amplasarea                     

                                        mijloacelor de publicitate 
        Art. 12.– În condiţiile prezentului Regulament-cadru, mijloacele de publicitate nu pot fi amplasate pe clădiri fără acordul scris al proprietarilor/asociaţiilor de proprietari, după caz.

        Art. 13.– Publicitatea stradală este permisă atât pe domeniul public şi/sau privat al statului şi/sau al localităţii, cât şi pe proprietatea  privată a persoanelor fizice sau juridice, în condiţiile legii şi a prezentului Regulament-cadru.

         Art. 14.– Amplasarea de mijloace de publicitate este interzisă în următoarele situaţii:

· pe monumentele naturii, 

· în parcurile şi rezervaţiile naturale, 

· pe clădirile reprezentând sedii ale autorităţilor administraţiei publice locale şi centrale, precum şi ale instituţiilor  publice, cu excepţia firmelor care anunţă activitatea ce se desfăşoară în interiorul sediilor, 

· pe arborii/plantaţiile de aliniament,

· pe zona carosabilă a strazilor şi a drumurilor, indiferent de categoria acestora,

· pe obiectele de artă monumentală şi monumentele de for public,

· pe clădirile reprezentând monumente istorice, cu excepţia firmelor care anunţă activitatea ce se desfăşoară în interiorul clădirii, 

· pe clădirile aflate în stare avansată de deteriorare, în situaţia în care amplasarea mijlocului de publicitate afectează structura de rezistenţă şi/sau stabilitatea şi integritatea elementelor constructive şi decorative ale anvelopei clădirii,

· pe elementele de împrejmuire a cimitirelor, lăcaşurilor de cult şi grădinilor publice;

· în zonele în care a fost restricţionată / interzisă publicitatea prin Regulamentul local privind amplasarea mijloacelor de publicitate pe teritoriul localităţii, ori, după caz, prin hotărâre a consiliului local;
· în intersecţii, în sensurile giratorii, în spaţiul destinat circulaţiei autovehiculelor şi semnalizării rutiere, a scuarelor mediane mai înguste de 2,00 m şi insulelor de separare a fluxurilor de circulaţie, sau în alte zone considerate periculoase pentru desfăşurarea în condiţii normale a traficului;
· pe pereţii pasajelor rutiere subterane şi supraterane, ori sub poduri;

· pe stâlpii de susţinere a elementelor de semnalizare rutieră sau de circulaţie.

          Art. 15.– Se admite amplasarea de panouri publicitare pe clădirile instituţiilor de învăţământ, sau de cultură, numai dacă reclama are legătură cu obiectul de activitate al instituţiei.

          Art. 16.– Este interzisă amplasarea publicităţii luminoase pe suporturile existente care nu au fost destinate publicităţii, cum sunt:

         a) stâlpii de telecomunicaţii şi/sau electricitate, instalaţiile de iluminat public, instalaţiile de semaforizare;

         b) faţadele clădirilor de locuit şi ale sediilor autorităţilor/instituţiilor publice;

         c) împrejmuiri traforate, respectiv neopace.

Art. 17.– Se interzice amplasarea sau utilizarea mijloacelor de publicitate  sonore care pot tulbura liniştea publică, cu excepţia vehiculelor publicitare utilizate în condiţiile prezentului Regulament-cadru.

Art. 18.– Se interzice amplasarea/utilizarea de panouri publicitare care, prin formă, conţinut, cromatică şi dimensiuni, pot fi confundate cu indicatoarele de semnalizare rutieră.

Art. 19.– (1) Operatorii de publicitate sunt obligaţi să asigure întreţinerea şi repararea sistemelor publicitare pe perioada derulării contractelor, demontarea/desfiinţarea acestora şi readucerea la starea iniţială a amplasamentului, inclusiv prin înierbare sau asfaltare, după caz, la încetarea contractului.  

(2) Operatorii de publicitate sunt obligaţi să asigure realizarea sistemelor publicitare prin proceduri/tehnologii noi, performante şi cu utilizarea de  materiale cu nivel adecvat de rezistenţă mecanică, respectiv rezistenţă la coroziune, precum şi cu aspect estetic corespunzător, în scopul asigurării calităţii imaginii urbane a zonei de amplasament, precum şi a siguranţei cetăţenilor şi integrităţii bunurilor.

(3) Operatorii de publicitate au obligaţia să asigure identificarea panourilor publicitare prin inscripţionarea pe acestea a informaţiilor privind denumirea operatorului, numărul autorizaţiei de construire şi al contractului de închiriere a spaţiului publicitar.

(4) În situaţia în care publicitatea priveşte un agent economic care execută lucrări de intervenţii, pe panoul publicitar se pot inscripţiona, pe lângă datele prevăzute la alin.(3) şi informaţii privind denumirea şi datele de contact ale agentului economic dacă acestea nu au fost inscripţionate pe panoul de identificare a investiţiei, prevăzut de legislaţia privind autorizarea executării lucrărilor de construcţii, precum şi, dacă este cazul, date privind materialele, tehnologiile sau obiectele utilizate pentru executarea lucrărilor.

(5) Operatorii de publicitate şi agenţii economici aflaţi în situaţiile prevăzute la alin.(3) şi (4) datorează taxele anuale de afişaj şi publicitate prevăzute de legislaţia în vigoare privind codul fiscal.

Art. 20.– Se interzice amplasarea/afişarea de mijloace de publicitate care, prin formă şi conţinut aduc atingere moralei publice sau sunt contrare unor reglementari legale, în vigoare.

Art. 21.– Amplasarea panourilor publicitare în imediata vecinătate a construcţiilor (clădiri, împrejmuiri, altele asemenea), proprietate privată a persoanelor fizice şi/sau juridice, aceasta se va realiza astfel încât să nu afecteze utilizarea în condiţii optime a bunurilor proprietate privată.

Art. 22.– În situaţia modificării/schimbării conţinutului textului/imaginii publicitare inscripţionat/ă pe panoul publicitar, operatorul de publicitate are obligaţia să obţină acordul prealabil al autorităţii administraţiei publice locale, care se emite în termen de cinci zile lucrătoare de la înregistrării cererii depuse de către solicitant.

A. Reguli generale privind amplasarea firmelor 

Art. 23.– (1) Executarea lucrărilor de construire privind firmele şi reclamele publicitare este permisă numai în baza autorizaţiei de construire prevăzută la art.7.


(2) În conformitate cu prevederile legale, firmele şi reclamele publicitare fac parte din categoria construcţiilor cu caracter provizoriu şi au o durată de existenţă limitată, precizată prin autorizaţia de construire.

(3) Firmele şi reclamele publicitare trebuie să respecte, atât prin formă cât şi prin conţinut prevederile legislaţiei în vigoare privind publicitatea.

(4) Firmele şi reclamele publicitare care se amplasează în zona drumurilor publice se autorizează şi se execută cu respectarea prevederilor  actelor normative aplicabile, în vigoare, privind regimul drumurilor şi circulaţia pe drumurile publice, ale normelor tehnice privind proiectarea şi amplasarea construcţiilor, instalaţiilor şi panourilor publicitare în zona drumurilor, pe poduri, pasaje, viaducte şi tuneluri rutiere, precum şi ale legislaţiei ce reglementează domeniul public şi regimul proprietăţii.

(5) Amplasarea firmelor şi reclamelor publicitare pe blocurile de locuinţe care nu sunt monumente istorice clasate/în curs de clasare, se autorizează cu condiţia obţinerii de către solicitant a acordului prealabil al majorităţii simple a proprietarilor membri ai asociaţiei şi al proprietarilor direct afectaţi de vecinătate, precum şi în baza unui contract de închiriere, de folosinţă sau de concesiune încheiat în condiţiile legislaţiei în vigoare privind locuinţa.

 (6) În vederea autorizării executării lucrărilor de construcţii pentru firme şi reclame publicitare amplasate în zona drumurilor publice solicitantul are obligaţia să obţină avizul Comisiei Tehnice de Circulaţie din cadrul Primăriei.

(7) Obţinerea acordurilor şi avizului prevăzute la alin. (5) şi (6) va fi prevăzută prin Certificatul de Urbanism.


(8) Deţinătorii de firme şi reclame publicitare amplasate pe teritoriul localităţii datorează bugetului local taxele de publicitate stabilite în conformitate cu prevederile legislaţiei în vigoare privind codul fiscal.

Art. 24.– Firmele se amplasează pe faţadele clădirilor sau în locuri special amenajate după cum urmează:

a) pe clădirile de locuit cu spaţii cu altă destinaţie la parter sau mezanin, firmele se amplasează numai pe faţadele corespunzătoare acestor spaţii, sau pe parapetul plin şi continuu al etajului I unde este cazul, cu acordul proprietarilor;

b) firmele în consolă se amplasează la o înălţime minimă de 2,50 ml de la nivelul trotuarului;

c) copertinele pe care se inscripţionează firma se amplasează la o înălţime de 

minim 2,50 ml de la nivelul trotuarului;

d) în cazul spaţiilor cu altă destinaţie situate la parterul blocurilor de locuit, amplasarea firmei nu poate depăşi limita spaţiului cu altă destinaţie respectiv, 

e) în cazul amplasării firmelor la nivelul aticului blocului/parapetului plin al etajului I, acestea nu vor depăşi dimensiunile elementelor constructive suport;

f) în cazul apartamentelor din blocurile de locuinţe în care se derulează activităţi, cu caracter temporar, firmele aferente se amplasează numai cu acordul proprietarilor, la parterul blocului, astfel:

· în zona scării de acces corespunzătoare, dacă apartamenul este situat la alte niveluri decât la parter sau demisol;

· în dreptul apartamentului în care se derulează activitatea, fără a depăşi limita spaţiului acestuia, dacă apartamentul este amplasat la parter sau demisol.

Art. 25.– (1) Amplasarea firmelor şi copertinelor inscripţionate se autorizează în condiţiile art. 8 alin.(1). 

(2) Prin excepţie de la prevederile alin.(1), nu este necesară autorizaţie de construire în cazul firmelor inscripţionate pe vitrinele/uşile de acces ale spaţiilor cu altă destinaţie decât aceea de locuinţă, în condiţiile prezentului Regulament-cadru.

Art. 26.– (1) Amplasarea firmelor pe construcţiile monumente istorice clasate sau în curs de clasare, ori pe construcţiile cu valoare ambientală deosebită,  precum şi pe construcţiile situate în zonele protejate şi/sau în zonele de protecţie a monumentelor istorice, delimitate conform regulamentelor locale de urbanism, se realizează pe baza unui studiu de imagine urbană, elaborat şi avizat în condiţiile art. 11 alin.(4).

(2) În situaţiile prevăzute la alin.(1), firmele se   amplasează astfel:

a) perpendicular pe faţada imobilului, în consolă, numai dacă dimensiunile firmei nu depăşesc lungimea maximă de 1,0 ml şi suprafaţa de 1,00 mp; 

b) pe faţada principală a imobilului, alăturat intrării, amplasate în mod unitar, cu respectarea dimensiunilor prevăzute la lit.a), în cazul firmelor corespunzătoare  ale agenţilor economici care funcţionează în imobil şi nu beneficiază de expunere stradală (spaţii situate la parter, cu vitrine stradale).

(3) În condiţiile prezentului Regulament-cadru, se interzice:
a) amplasarea casetelor mixte de firmă şi reclamă;

b) amplasarea unor firme cu suprafeţe mai mari de 1,00 mp;

c) obturarea ferestrelor ori  mascarea elementelor şi a decoraţiunilor de orice fel (ornamente, stucaturi, feronerii etc.) ale clădirii pe care se amplasează firma;

d) inscripţionările realizate din material colant sau grafică pictată pe vitrine, ziduri, cornişe sau balcoane ori pe porţile de acces ale imobilelor;

e) bannere din material textil prinse în orice formă de faţadă. 

(4) În cazul firmelor luminate, reflectoarele se vor amplasa astfel încât să asigure o luminare uniformă, care să pună în valoare clădirea şi care să nu deranjeze traficul auto şi pietonal.

B.  Reguli generale privind amplasarea reclamelor publicitare

Art. 27.– (1)  Pot fi amplasate reclame  publicitare pe calcane, faţade, pe terase ori acoperişuri ale clădirilor, astfel încât sistemele lor de prindere să nu constituie o sursă de accidente şi să nu afecteze structura de rezistenţă şi funcţionarea optimă a clădirilor.  

(2) Amplasarea  panourilor publicitare de mari dimensiuni se autorizează numai în baza unei expertize tehnice elaborată în condiţiile legii de către experţi tehnici atestaţi, precum şi a documentaţiei tehnice pentru autorizare, verificată de verificatori de proiecte atestaţi pentru cerinţele esenţiale de calitate „rezistenţă mecanică şi stabilitate” şi respectiv „siguranţa în exploatare”, prevăzute de legislaţia în vigoare privind calitatea în construcţii.

(3) Verificarea construcţiei cu privire la respectarea cerinţelor esenţiale de calitate prevăzute la alin.(2) se realizează prin reexpertizare tehnică, de regulă la cel mult zece ani de la data emiterii autorizaţiei de construire pentru amplasarea structurii publicitare, sau urmare acţiuniilor factorilor de risc naturali/antropici asupra construcţiei/elementului constructiv care susţine structura publicitară. 

Art. 28.– (1) În situaţia amplasării pe terasele/acoperişurile construcţiilor, reclamele publicitare  vor avea următoarele înălţimi:

a) cel mult 3,0 ml dacă faţada construcţiei-suport are înălţimea mai mică de 15,0 ml;

b) cel mult 1/5 din înălţimea faţadei, dar nu mai mult de 6,0 ml, dacă faţada construcţiei-suport are înălţimea mai mare de 15,0 ml.

(2) Este permisă amplasarea de reclame de mari dimensiuni de tip mash pe schelele montate pe faţadele construcţiilor aflate în curs de execuţie a lucrărilor de intervenţii, ori pe elementele de împrejmuire a şantierului aferent, cu condiţia autorizării amplasării reclamelor împreună cu lucrările privind organizarea executării lucrărilor de construcţii (organizarea de şantier), sau ulterior, pentru o perioadă mai mică sau cel mult egală cu durata autorizată a organizării de şantier. 

(3) Este permisă amplasarea de reclame de mari dimensiuni, imprimate pe plasa de protecţie a schelelor montate pe faţadele construcţiilor monumente istorice, aflate în curs de execuţie a lucrărilor de restaurare/reabilitare, cu condiţia ca reclamele să reproducă imaginea viitoarei faţade restaurate/reabilitate, iar eventualele texte de publicitate comercială să fie poziţionate pe un colţ al reclamei şi să ocupe cel mult 25% din suprafaţa totală a acesteia. 

          Art. 29.– (1) De-a lungul drumurilor naţionale, arterelor de penetraţie a drumurilor naţionale şi arterelor de centură, în cadrul zonei de protecţie a acestora se pot amplasa reclame publicitare, în următoarele condiţii:


a)  la min. 2,40 ml înălţime de la sol, pentru reclamele cu suprafaţa utilă mai mare de 2,5 mp per faţă;


b)  cu distanţa de min.50,0 ml între două reclame publicitare pe sectoarele de drum din intravilan;


c)  cu distanţa de min. 100,0 ml între două reclame publicitare, pe sectoarele de drum din extravilan;


d)  la min.100,0 ml faţă de intersecţiile cu drumurile laterale cu mai mult de patru benzi de circulaţie


e)  în afara curbelor cu vizibilitate redusă;

f)  la minim 100,0 ml faţă de intersecţiile semaforizate.

(2) Dimensiunile maxime ale reclamelor publicitare prevăzute la alin.(1) amplasate pe zona de protecţie a drumurilor publice sunt de 4,0 x 3,0 în intravilanul localităţii, respectiv de 8,0 x 4,0 ml în extravilanul localităţii.

         Art. 30.– (1) Pe străzile de categoria I, IIşi III, conform clasificării prevăzute de legislaţia în vigoare privind regimul drumurilor, se pot amplasa reclame publicitare, în următoarele condiţii:


- la distanţa de minimum 4,0 ml faţă de limita îmbrăcăminţii rutiere (carosabilului) în cazul în care nu există trotuar; 

- la distanţa de minimum 1,0 m faţă de limita dinspre carosabil a spaţiului verde de pe trotuar, fără a împiedica circulaţia pietonilor; 


- la min. 2,50 m înălţime de la sol, pentru reclamele cu suprafaţa utilă mai mare de 2,5 mp per faţă.

      
(2) Distanţele între panourile de reclamă publicitară, precum şi distanţele de la acestea la intersecţia rutieră se stabilesc astfel încât:

a) să nu împiedice vizibilitatea semnelor de circulaţie şi/sau a semaforizării; 

b) să nu perturbe/împiedice traficul rutier şi pietonal; 

c) să nu optureze/limiteze vizibilitatea construcţiilor monument istoric, a elementelor de cadru urban cu valoare arhitecturală/ambientală şi/sau a elementelor de cadru natural declarate monumente ale naturii şi altele asemenea.

(3) Distanţa între reclama publicitară şi elementul cel mai avansat al faţadei unei construcţii va fi de min.1,50 m
.

(4) Nu se admite realizarea de socluri aparente, amplasate peste cota ±0,00 a solului / trotuarului, în scopul fundării/ancorării sistemului de prindere a panoului de reclamă publicitară; realizarea elementelor de fundare/ancorare necesare asigurării stabilităţii panoului de reclamă publicitară se execută obligatoriu îngropat, respectiv sub cota ±0,00 a solului / trotuarului, până la nivelul solului.  

(5) La amplasarea reclamelor publicitare se va avea în vedere protejarea  spaţiilor verzi şi a arborilor din aliniamentul stradal.

(6) Pe stâlpii fără semnalizări rutiere şi indicatoare de circulaţie se pot amplasa reclame peste cota minimă de +4,00 ml de la sol, în condiţiile în care pe fiecare stâlp se poate amplasa cel mult o reclamă publicitară, cu condiţia ca proiecţia acesteia să se situeze în afara gabaritului carosabilului.

C. Reguli generale privind amplasarea panourilor  publicitare

Art. 31.– Panourile publicitare se amplasează pe sol, astfel încât să nu împiedice circulaţia rutieră şi/sau pietonală, sau accesul pietonal şi/sau al autovehiculelor de intervenţie pe proprietăţi, cu respectarea prevederilor prezentului Regulament-cadru.

Art. 32.– (1) Panourile de mici dimensiuni, respectiv cu suprafaţa maximă de 1,00 mp, se amplasează la o distanţă de cel puţin 25,0 ml între panouri.

(2) Panourile de mari dimensiuni, respectiv cu suprafaţa maximă de 12,00 mp, se amplasează la o distanţă de cel puţin 50,0 ml între panouri.  

(3) Când ansamblul de mijloace de publicitate este constituit dintr-o succesiune de panouri publicitare de diferite dimensiuni dispuse în orice combinaţie, distanţa dintre panouri va fi de 50,0 ml.

Art. 33.– Se interzice montarea pe trotuare/spaţii pietonale cu lăţimea mai mică de 5,0 ml sau pe zonele verzi dintre trotuar/spaţiu pietonal şi carosabil a panourilor publicitare cu structură proprie şi elemente de susţinere care necesită fundaţie.

D. Reguli generale privind amplasarea panourilor publicitare mobile autoportante

Art. 34.– Pe trotuarele/spaţiile pietonale cu o lăţime de cel puţin 3,0 ml se pot amplasa panouri publicitare mobile (pliante) autoportante, având ca scop promovare comercială, comunicare de tarife sau acţiuni promoţionale, specifice activităţii desfăşurate de beneficiarul publicităţii, în următoarele condiţii:

a) dimensiunile maxime ale panoului sunt de 0,5 ml x 0,9 ml;

b) amplasarea panoului este permisă numai în dreptul spaţiului destinat activităţii care face obiectul publicităţii şi numai pe durata programului zilnic de funcţionare a acestuia.

E. Reguli generale privind amplasarea bannerelor şi steagurilor publicitare

Art. 35.– Amplasarea de bannere care conţin anunţuri privind promovarea de evenimente culturale, economice, ştiinţifice şi altele de această natură, se autorizează pe baza documentaţiei privind coeficientul de încărcare al suportului – stâlpi/elemente de susţinere -, precum şi cu acordul proprietarilor suporturilor utilizate în acest scop.

Art. 36.– La amplasarea bannerelor se vor avea în vedere următoarele:

a) nu este permisă amplasarea bannerelor peste spaţiul carosabil, în intersecţii sau zone unde împiedică vizibilitatea rutieră, sau perspectiva asupra monumentelor istorice sau naturale;

b) bannerele vor fi montate perpendicular pe axul drumului, astfel încât să nu afecteze vizibilitatea rutieră şi imaginea urbană.

c) este interzisă amplasarea pe domeniul public a suporturilor/stâlpilor în scopul exclusiv de susţinere a bannerelor;

d) este permisă amplasarea bannerelor pe o durată de cel mult o lună calendaristică.

Art. 37.– Steagurile publicitare montate pe catarg, la înălţimea minimă de 2,5 ml de la cota terenului amenajat, se amplasează numai în locuri unde nu împiedică vizibilitatea circulaţiei rutiere.

G.  Reguli generale privind amplasarea mesh-urilor

Art. 38.– Este permisă amplasarea de mesh-uri, în scop de protejare şi publicitate, în următoarele situaţii:

a) pe construcţii, inclusiv monumente istorice şi/sau amplasate în zone de publicitate restânsă, sau în zone în care este interzisă publicitatea, numai pe durata executării lucrărilor de intervenţii/investiţii la construcţiile în cauză;

b) pe calcanele construcţiilor care nu sunt clasate monumente istorice, respectiv nu sunt amplasate în zona de protecţie a acestora sau în zonele construite protejate stabilite prin documentaţiile de urbanism legal aprobate.

Art. 39.– Este interzisă amplasarea mesh-urilor:


-    pe faţadele clădirile de locuit, dacă prin aceasta se obturează în totalitate ferestrele aferente încăperilor principale ale apartamentelor;

-   pe parapeţii balcoanelor imobilelor situate pe arterele principale de circulaţie din centrul/zona centrală a oraşului, în zonele de protecţie a monumentelor, ori în zonele construite protejate delimitate şi aprobate în condiţiile legii, cu excepţia situaţiei prevăzute la art.38 lit.a).

H.  Reguli generale privind amplasarea indicatoarelor publicitare direcţionale

Art. 40.– Este permisă amplasarea indicatoare publicitare direcţionale pe stâlpii de iluminat public, dacă pe aceştia nu sunt montate semnalizări rutiere, în următoarele condiţii:

a) suprafaţa indicatorului publicitar direcţional este mai micăde 0,80 mp (1,0 ml x 0,8 ml);

b) înălţimea de amplasare este mai mare de 3,0 ml; 

c)  numărul indicatoarelor publicitare direcţionale montate pe acelaşi stâlp este cel mult 2.

I.        Reguli generale privind publicitatea temporară

Art. 41.– Orice persoană fizică sau juridică are dreptul la publicitate temporară, în condiţiile prezentului Regulament-cadru.

Art. 42.– (1) Acordul pentru publicitate temporară se emite de către autoritatea administraţiei publice locale la cererea solicitanţilor, în scopul amplasării sistemelor publicitare (afişe, postere, mesh-uri, standuri publicitare, precum şi altele de această natură) folosite ca purtător de mesaj în cadrul unor campanii publicitare, pentru activităţile de promovare pe termen scurt, care se desfăşoară pe domeniul public şi/sau privat al statului şi/sau al localităţii, sau pe proprietatea privată a persoanelor fizice şi juridice (festivaluri, târguri, expoziţii, lansări de produse, distribuiri de mostre şi tipărituri, manifestări cu ocazia unor evenimente speciale cu caracter social, politic, cultural – distractiv, comercial, turistic, sportiv, şi altele), numai pe perioada de desfăşurare a campaniei publicitare, dar nu mai mult de o lună calendaristică. 

(2) Perioada de valabilitate a acordului pentru publicitate temporară prevăzută la alin.(1) poate fi prelungită, la cererea solicitantului-beneficiar al acordului, cu cel mult 15 zile calendaristice, dar nu mai mult de două ori consecutiv.

Art. 43.– În vederea obţinerii acordului pentru publicitate temporară, sistemele publicitare trebuie să îndeplinească următoarele condiţii:

a) să fie folosite ca purtător de mesaj în cadrul unor activităţi de promovare cu durată determinată şi precizată în mod explicit în cererea de emitere a acordului, depusă de solicitant;

b) să poată fi montate/demontate în/din toate amplasamentele aprobate prin acordul  pentru publicitate temporară în cel mult 24 ore;

c) toate amplasamentele aprobate prin acordul pentru publicitate temporară, precum şi mediul înconjurător să fie aduse la starea iniţială, în cel mult 48 ore de la împlinirea termenului de valabilitate a acordului pentru publicitate temporară.

Art. 44.– (1) În cazul solicitării schimbării locaţiilor, în alte amplasamente decât cele prevăzute în acest scop prin acordul pentru publicitate temporară, noile locaţii se avizează de către Comisia locală de urbanism şi amenajarea teritoriului a autorităţii administraţiei publice locale.

(2) În baza avizului prevăzut la alin.(1) autoritatea administraţiei publice locale poate emite un nou acord pentru publicitate temporară, în condiţiile prezentului Regulament-cadru. 

Art. 45.– (1) În cazul în care construcţiile provizorii – sisteme publicitare de natura suporţilor, catargelor, panourilor sau alte elemente de afişaj publicitar -, amplasate pe domeniul public şi/sau privat al statului şi/sau al localităţii rămân neutilizate timp de 30 de zile calendaristice după împlinirea termenului prevăzut în autorizaţia de construire/acordul pentru publicitate temporară, nu fac obiectul unor cereri de emitere a unor noi acorduri pentru publicitate temporară, sau după caz, nu se află în situaţia prevăzută la art. 55, autoritatea publică locală are dreptul să dispună desfiinţarea acestora pe cale administrativă, ori, după caz, nu se face aplicarea prevederilor art. fără emiterea unei autorizaţii de desfiinţare, fără sesizarea instanţelor judecătoreşti şi pe cheltuiala proprietarului acestora.

   
(2) Procedura prevăzută la alin. (1) poate fi declanşată din oficiu de către autoritatea administraţiei publice locale sau la solicitarea deţinătorului legal al terenului aparţinând domeniului public şi/sau privat al statului şi/sau al localităţii. 

   
(3) În cazul neîndeplinirii de către autoritatea administraţiei publice locale a procedurii de desfiinţare, în termen de 15 zile calendaristice de la data solicitării prevăzute la alin. (2), deţinătorul legal al terenului aparţinând domeniului public şi/sau privat al statului şi/sau al localităţii poate trece de îndată la desfiinţarea construcţiilor provizorii prevăzute la alin.(1). 

   
(4) Prin excepţie de la prevederile alin.(2) şi (3), construcţiile provizorii prevăzute la alin.(1), executate fără autorizaţie de construire/acord pentru publicitate temporară pe terenuri aparţinând domeniului public şi/sau privat al statului şi/sau al localităţii, vor putea fi desfiinţate pe cale administrativă de către autoritatea administraţiei publice locale, fără sesizarea instanţelor judecătoreşti şi pe cheltuiala proprietarilor construcţiilor provizorii. 

   
(5) Pentru realizarea prevederilor alin. (1) şi (4), autorităţile adminsitraţiei publice locale pot contracta efectuarea serviciilor de desfiinţare a construcţiilor provizorii cu societăţi comerciale specializate în astfel de lucrări, în condiţiile legii. 

J. Reguli generale privind amplasarea  prismelor publicitare

Art. 46.– (1) Amplasarea prismelor publicitare poate fi realizată numai în zonele comerciale, în următoarele condiţii:

a) durata de menţinere în amplasament nu poate depăşi o lună calendaristică;

b) distanţa dintre prismele publicitare amplasate succesiv în aceeaşi locaţie nu poate fi mai mică de 25 ml;

c) în termen de 48 ore de la expirarea perioadei prevăzute la lit.a), solicitantul are obligaţia să elibereze amplasamentul şi să readucă la starea iniţială locaţia şi mediul înconjurător, în condiţiile prezentului Regulament-cadru.

(2) Este strict interzisă amplasarea prismelor publicitare pe drumurile naţionale, judeţene sau pe bulevardele principale ale localităţii, cu excepţia terenurilor neconstruite. 

K. Reguli generale privind amplasarea afişelor publicitare

Art. 47.– Amplasarea afişelor publicitare este permisă numai pe panourile de afişaj special amenajate cu această destinaţie.

Art. 48.– Este interzisă amplasarea de afişe publicitare astfel încât să acopere alte afişe publicitare postate anterior, aflate în perioada de valabilitate şi care fac publicitate unor evenimente/acţiuni/campanii aflate în derulare sau care urmează să se deruleze.

L. Reguli generale privind publicitatea pe vehicule publicitare şi pe mijloace de transport în comun

Art. 49.– Vehiculele special echipate în scopuri de publicitate, prin lipirea de afişe, montarea de panouri sau inscripţionarea cu texte publicitare, vor putea fi autorizate să circule pe teritoriul localităţii cu condiţia obţinerii acordului pentru publicitate temporară, pe o durată determinată şi pe un traseu stabilit de autoritatea administraţiei publice locale conform prevederilor conţinute în acordul pentru publicitate temporară.

Art. 50.– Este permisă utilizarea ca suport pentru afişe/reclame publicitare a mijloacelor de transport în comun (tramvaie, troleibuze, autobuze, microbuze), în baza acordului pentru publicitate temporară emis în condiţiile prezentului Regulament-cadru de către autoritatea administraţiei publice locale, cu condiţia ca prin aceasta să nu fie afectată în nici un mod vizibilitatea călătorilor înspre exteriorul mijlocului de transport. 


Capitolul V – Sancţiuni
Art. 51.– Nerespectarea în tot sau în parte a prevederilor prezentului Regulament-cadru atrage după sine răspunderea materială şi contravenţională, după caz.

Art. 52.– (1) În condiţiile prezentului Regulament constituie contravenţii următoarele fapte:

a) amplasarea sistemelor publicitare fără autorizaţie/acord pentru publicitatea temporară, precum şi nerespectarea prevederilor autorizaţiei/acordului pentru publicitate temporară şi a documentaţiei tehnice care a stat la baza eliberării acestei/acestuia.

b) amplasarea afişelor publicitare (inclusiv afişelor electorale) în alte locaţii decât cele prestabilite ori precizate prin acordul pentru publicitate temporară;

c) inscripţionările pe vitrine, ziduri, sau pe porţile de acces, realizate din material colant sau grafică pictată, cu încălcarea prevederilor prezentului Regulament-cadru;

d) neprezentarea machetei spre vizare la schimbarea afişului/conţinutului textului publicitar;

e) amplasarea panourilor publicitare mobile autoportante sau orice alte forme de reclamă, pe spaţiile de circulaţie pietonală cu o lăţime mai mică de  3,0 ml;

f) folosirea sistemelor publicitare sonore (megafoane, portavoce, etc) care pot tulbura liniştea publică, cu excepţia vehiculelor publicitare utilizate în condiţiile prezentului Regulament-cadru, precum şi a sistemelor publicitare luminoase care pot deranja traficul auto şi pietonal;

g) nerespectarea obligaţiei de a elibera suportul reclamei la expirarea termenului stabilit prin autorizaţie/acordul pentru publicitate temporară, sau refuzul de a readuce amplasamentul şi mediul înconjurător la starea iniţială, inclusiv prin înierbare sau asfaltare pentru mijloacele de publicitate  amplasate la nivelul solului;

h) nerespectarea obligaţiei privind întreţinerea mijloacelor de publicitate;

i) nerespectarea obligaţiei de a afişa în mod vizibil elementele de identificare ale panoului publicitar prevăzute de prezentul Regulament-cadru.

(2) Contravenţiile prevăzute la alin.(1) săvârşite de persoanele fizice sau juridice, se sancţionează cu amendă după cum urmează: 

a) de la 30.000 lei la 100.000 lei, cele prevăzute la lit. a); 

  
b) de la 15.000 lei la 30.000 lei, cele prevăzute la lit. b), c) şi d); 

  
c) de la 10.000 lei la 15.000 lei, cele prevăzute la lit. e), f) şi g); 

  
d) de la 5.000 lei la 10.000 lei, cele prevăzute la lit. h) şi i). 

   (3) Cuantumul amenzilor se actualizează anual. 

   (4) Sancţiunea amenzii poate fi aplicată şi reprezentantului persoanei juridice. 

   (5) În condiţiile prezentului Regulament-cadru nu se aplică sancţiunea “avertisment”. 

Art. 53.– (1) Controlul de stat privind respectarea aplicării prevederilor prezentului Regulament-cadru pentru amplasarea mijloacelor de publicitate pe teritoriul localităţilor se exercită de către Inspectoratul de Stat în Construcţii – I.S.C. din subordinea Ministerului Dezvoltării Regionale şi Turismului.


(2) Primarii şi organele de control din cadrul autorităţilor administraţiei publice locale au obligaţia să urmărească respectarea disciplinei în domeniul urbanismului şi al autorizării executării lucrărilor pentru amplasarea mijloacelor de publicitate pe teritoriul localităţilor şi, în funcţie de încălcarea prevederilor legale şi să aplice sancţiunile prevăzute de prezentul Regulament-cadru. 

   
(3) În aplicarea prevederilor alin.(1), contravenţiile prevăzute la art. 52 alin. (1) lit. a), b) şi g), se constată şi se sancţionează de către organele de control ale Inspectoratului de Stat în Construcţii-I.S.C. şi inspectoratele teritoriale. 

   
(4) Inspectoratul de Stat în Construcţii şi inspectoratele teritoriale pot dispune oprirea executării lucrărilor de amplasare a mijloacelor de publicitate, după caz, atunci când constată că acestea se realizează cu încălcarea dispoziţiilor legale, a cerinţelor privind asigurarea calităţii în construcţii, fără proiect tehnic ori pe baza unor autorizaţii nelegal emise. 

(5) Inspectoratul de Stat în Construcţii şi inspectoratele teritoriale încunoştinţează autoritatea administraţiei publice locale pe teritoriul căreia s-a efectuat controlul asupra constatărilor şi măsurilor dispuse, iar organele de control ale autorităţii administraţiei publice locale au obligaţia să urmărească modul de conformare privind cele dispuse de Inspectoratul de Stat în Construcţii. 

(6) În aplicarea prevederilor alin.(2), contravenţiile prevăzute la art. 52 alin. (1), cu excepţia celor de la lit. a), b) şi g), se constată şi se sancţionează de către organele de control ale autorităţilor administraţiei publice locale ale localităţilor, potrivit competenţelor de emitere a autorizaţiilor de construire/acordurilor pentru publicitate temporară. 

   
(4) Procesele-verbale de constatare a contravenţiilor, încheiate de organele de control ale administraţiei publice locale, se înaintează, în vederea aplicării sancţiunii, şefului compartimentului care coordonează activitatea de amenajare a teritoriului şi de urbanism sau, după caz, primarului localităţii în a cărui rază s-a săvârşit contravenţia.
Capitolul VI – Reglementări fiscale

Art. 54.– (1) Taxele pentru folosirea mijloacelor de reclamă şi publicitate sunt reglementate de legislaţia în vigoare privind codul fiscal.

(2) Orice persoană fizică şi/sau juridică, după caz, care beneficiază de servicii de reclamă şi publicitate în baza unui contract încheiat cu altă persoană fizică şi/sau juridică, precum şi orice persoană fizică şi/sau juridică, după caz, care utilizează mijloc de publicitate amplasat într-un loc public pe teritoriul localităţii, datorează taxa de reclamă şi publicitate, precum şi taxa de afişaj în scop de reclamă şi publicitate,  către bugetul local al unităţii administrativ-teritoriale.

(3) Taxa de reclamă şi publicitate este suportată de beneficiarul serviciului de reclamă şi publicitate şi se plăteşte lunar de către prestatorul serviciului de reclamă şi publicitate.

(4) În cazul în care mijlocul de publicitate este închiriat prin contract încheiat în formă autentică altei persoane, taxa se datorează şi  se plăteşte de către chiriaş, în calitate de utilizator final şi beneficiar direct al publicităţii.

(5) Persoana care datorează taxa pentru afişaj în scop de reclamă şi publicitate are obligaţia depunerii declaraţiei de impunere în vederea stabilirii taxei de afişaj în scop de reclamă şi publicitate în termen de 30 de zile de la data amplasării mijlocului de publicitate. 

Art. 55.– În situaţia neutilizării de către operatorii de publicitate a sistemelor de publicitate amplasate pe domeniul public şi/sau privat al statului şi/sau al localităţii, în scopul publicităţii pentru terţi beneficiari, operatorii vor expune reclama propriei firme, situaţie în care aceştia datorează taxa pentru afişaj în scop de reclamă şi publicitate, sau, după caz, vor expune reclame pentru promovarea unor activităţi ale autorităţii administraţiei publice locale, la solicitarea acesteia, caz în care nu se datorează taxa de afişaj în scop de reclamă şi publicitate.

Art. 56.– (1) Taxa pentru folosirea mijloacelor de reclamă şi publicitate nu se aplică în următoarele cazuri:

· pentru serviciile de reclamă şi publicitate realizate prin mijloacele de informare în masă, scrise şi audiovizuale;

· pentru panourile de identificare a instalaţiilor energetice, marcaje de avertizare sau marcaje de circulaţie precum şi alte informaţii de utilitate publica şi educaţională;

· pentru afişele, panourile sau alte mijloace de reclamă şi publicitate amplasate în interiorul clădirilor şi care nu pot fi percepute din spaţiul public;

· pentru afişajul efectuat pe mijloacele de transport care nu sunt destinate, prin construcţia lor, realizării de reclamă şi publicitate.

(2) Taxa prevăzută la alin. (1) nu se datorează şi nu se plăteşte de către:

· instituţiile publice, cu excepţia cazurilor când acestea fac reclamă unor activităţi economice;

· persoanele care închiriază, prin contract încheiat în formă autentică, unei alte persoane mijlocul de publicitate - panou, afişaj sau structură de afişaj -, caz în care se aplică prevederile art.54 alin.(4) din prezentul Regulament-cadru.


Capitolul VII – Dispoziţii finale
Art. 57.– (1) În termen de 60 zile de la intrarea în vigoare a prezentului Regulament-cadru, autorităţile administraţiei publice locale  vor asigura elaborarea ori, după caz, actualizarea Regulamentelor locale pentru amplasarea mijloacelor de publicitate pe teritoriul localităţilor. 

(2) În situaţia în care la data intrării în vigoare a prezentului Regulament-cadru, Regulamentul local pentru amplasarea mijloacelor de publicitate pe teritoriul localităţii, aflat în vigoare, conţine norme mai permisive decât cele prevăzute în prezentul Regulament-cadru şi/sau în actele normative care reglementează amplasarea mijloacelor de publicitate de-a lungul drumurilor publice, autorităţile administraţiei publice locale au obligaţia corelării prevederilor regulamentelor, prin modificarea, completarea şi actualizarea, după caz, a Regulamentului local. 

(3) În cazuri justificate, în funcţie de condiţiile urbanistice specifice ale fiecărei localităţi, precum şi de necesităţile şi interesul colectivităţii locale, Regulamentul local pentru amplasarea mijloacelor de publicitate pe teritoriul localităţii poate conţine prevederi mai restrictive decât cele cuprinse în prezentul Regulament-cadru. 
(4) Până la adoptarea Regulamentului local privind amplasarea mijloacelor de publicitate pe teritoriul localităţii, ori actualizarea prin modificarea şi completarea Regulamentului local existent, autorizarea oricărei activităţi de publicitate se realizează cu respectarea prevederilor prezentului Regulament-cadru. 

Art. 58.– (1) Mijloacele de publicitate autorizate până la data intrării în vigoare a prezentului Regulament-cadru pot fi menţinute pe amplasamentele autorizate până la data expirării dreptului de folosinţă a suportului, dar nu mai târziu de 31 decembrie 2010. 

(2) În termen de o lună calendaristică de la împlinirea termenului prevăzut la alin.(1), dar nu mai târziu de 31 ianuarie 2011, deţinătorii mijloacelor de publicitate aflate în situaţia prevăzută la alin.(1) au obligaţia să se conformeze dispoziţiilor prezentului Regulament-cadru, ori, după caz, ale Regulamentului local pentru amplasarea mijloacelor de publicitate pe teritoriul localităţii , actualizat şi aprobat în condiţiile legii. 

(3) În caz contrar autorităţile administraţiei publice locale vor proceda la aplicarea sancţiunilor prevăzute de prezentul Regulament-cadru, ori de Regulamentul local în vigoare pentru amplasarea mijloacelor de publicitate pe teritoriul localităţii..

Art. 59.– Anexele nr. 1 şi 2 fac parte integrantă din prezentul Regulament-cadru pentru amplasarea mijloacelor de publicitate pe teritoriul localităţilor.
Anexa nr.1

la Regulamentul-cadru

LISTA

actelor normative aplicabile, în vigoare

· Legea nr 350/2001 privind amenajarea teritoriului şi urbanismul, cu modificările şi completările ulterioare; 

· Legea nr. 50/1991 privind autorizarea executării lucrărilor de construcţii, republicată, cu modificările şi completările ulterioare; 

· Legea nr. 148/2000 privind publicitatea, cu modificările şi completările ulterioare;

· Legea nr. 422/2001 privind protejarea monumentelor istorice, republicată;
· Legea nr. 196/ 2003 privind prevenirea şi combaterea pornografiei, cu modificările şi completările ulterioare;
· Legea nr. 571/2003 privind Codul fiscal, cu modificările şi completările ulterioare;

· Legea nr. 457/2004 privind publicitatea şi sponsorizarea pentru produsele din tutun, cu modificările şi completările ulterioare; 

· Ordonanţa Guvernului nr. 21/1992 privind protecţia consumatorilor, republicată, cu modificările şi completările ulterioare; 

· Ordonanţa Guvernului nr. 43/ 1997 privind regimul drumurilor, republicată, cu modificările ulterioare;

· Ordonanţa Guvernului nr. 2/ 2001 privind regimul juridic al contravenţiilor, republicată, cu modificările şi completările ulterioare;

· Ordonanţa de Urgenţă a Guvernului nr. 195/ 2002 privind circulaţia pe drumurile publice, republicată, cu modificările şi completările ulterioare;

· Hotărârea Guvernului nr. 955/ 2004 pentru aprobarea reglementarilor-cadru de aplicare a Ordonanţei Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local, aprobată cu modificări prin Legea nr. 3/2003.

· Ordinul ministrului transporturilor nr. 571/ 1997 pentru aprobarea Normelor tehnice privind proiectarea şi amplasarea construcţiilor, instalaţiilor şi panourilor publicitare în zona drumurilor, cu modificările ulterioare; 

· Ordinul ministrului agriculturii şi dezvoltării rurale nr. 368/2008 pentru aprobarea Normelor privind definirea, descrierea, prezentarea şi etichetarea băuturilor tradiţionale româneşti.

Anexa nr.2

la Regulamentul-cadru

D E F I N I R E A 

termenilor şi expresiilor utilizate în Regulamentul-cadru 

pentru amplasarea mijloacelor de publicitate pe teritoriul localităţilor

1. Afiş / poster – mijloc de transmitere a mesajului publicitar, de obicei imprimat pe suport de hârtie sau pe folie sintetică şi expus public.

2. Banner – suport pentru mesajul publicitar confecţionat din folie sintetică sau din material textil, în mod obişnuit cu formă dreptunghiulară, ancorat în zone publice.

3. Ecran publicitar – ecran cu LED-uri, LCD sau altele asemănătoare, pe care se rulează grafică, spoturi etc., cu conţinut dinamic şi de dimensiuni variabile.

4. Firmă – orice inscripţie, formă sau imagine ataşată unei clădiri, cu referire la o activitate care se desfăşoară în interiorul acesteia.

5. Indicator publicitar direcţional (panou direcţional) – înscris, formă ori imagine care indică o direcţie, proximitatea unui obiectiv sau a unei clădiri unde se desfăşoară o anumită activitate. În aceeaşi categorie se includ bannerul vertical, caseta luminoasă, tăbliţa indicatoare, toate de mici dimensiuni, fixate prin prinderi speciale pe clădiri, stâlpi etc.

6. Mesh – suport pentru mesajul publicitar confecţionat din material sintetic perforat (ex.: plasă fină), de obicei de mari dimensiuni, fixat pe clădiri.

7. Panou mobil – panou publicitar de dimensiuni reduse, amplasat la sol, fără fundaţie sau alt sistem de fixare, stabilizat prin propria greutate.

8. Panou publicitar - structură provizorie folosită pentru afişarea unui mesaj publicitar.

9. Promovare - ansamblu de activităţi şi mijloace folosite pentru a difuza un produs sau serviciu pe piaţă.

10. Publicitate – totalitatea modalităţilor şi instrumentelor specifice utilizate pentru a facilita cunoaşterea şi aprecierea de către consumatori a anumitor produse, servicii sau pentru a informa publicul asupra unor evenimente, a destinaţiei unor spaţii, lansări de produse, deschideri de magazine etc. Orice formă de prezentare a unei activităţi comerciale, industriale, artizanale sau liber-profesioniste având ca scop promovarea vânzării de bunuri şi servicii, de drepturi şi obligaţii.

11. Publicitate atipică – publicitate realizată prin intermediul unor mijloace, structuri, corpuri, instalaţii originale, fără repetiţie.

12. Publicitate luminoasă – publicitate realizată prin corpuri luminoase, afişe sau panouri luminate printr-o sursă de lumină amplasată astfel încât să asigure iluminarea afişului, panoului ori corpului publicitar.

13. Publicitate pe vehicule – publicitate realizată prin lipirea de afişe, montarea de panouri sau vopsirea vehiculelor în scopuri publicitare.
14. Publicitate stradală (outdoor): publicitate efectuată în spaţii deschise, în exteriorul clădirilor.

15. Publicitate temporară – publicitate realizată cu ocazia unor evenimente, manifestaţii culturale sau sportive, precum şi pentru acţiuni de promovare de produse sau activităţi.

16. Reclamă publicitară – activitatea cu rol de a atenţiona sau convinge publicul de calitatea unui serviciu, produs sau idee; termenul mai este folosit şi cu semnificaţia restrânsă de suport folosit în activitatea de reclamă.

17. Roof-top – sistem publicitar de mari dimensiuni montat pe acoperişul sau pe terasa unei clădiri.

18. Sistem publicitar – ansamblu de elemente constructive folosite în scopul de prezentare a unei activităţi comerciale, industriale, artizanale sau liber-profesioniste sau a unui eveniment.

19. Totem – structura publicitară verticală, luminoasă, sprijinită pe sol, prin intermediul căreia se realizează publicitate în nume propriu.

�PAGE \# "'Page: '#'�'"  �� De clarificat si exprimat distinct in ce situatie se stabileste distanta in cauza: atunci cand reclama se amplaseaza pe fatada cladirii (agatata de aceasta) sau atunci cand se pozitioneaza independent, respectiv in fata cladirii?  Este necesara precizarea intrucat o distanta de 1,5 m in fata celui mai avansat element de fatada necesita un sistem de prindere extrem de complicat daca este vorba de amplasare pe fatada.

